**Notă informativă**

**la proiectul Hotărîrii Guvernului “Cu privire la aprobarea proiectului de lege privind controlul asupra riscului de accidente majore, care implică substanţe periculoase”**

 Economia oricărei țări, în mare parte, este bazată pe utilizarea produselor și substanțelor chimice. În concentrații mici aceste substanțe chimice nu prezintă pericol. Totodată, în procesele tehnologice la întreprinderile industriale, aceste substanțe nu numai că se utilizează la producerea bunurilor și/sau surselor de energie, dar de cele mai multe ori și se depozitează în volume mari, ceea ce poate provoca avarii și/sau catastrofe cu caracter tehnogen, cu prejudicii atît sociale, cît și cu impact negativ asupra mediului și populației.

 Astfel, pentru prevenirea așa-ziselor accidente majore și întru executarea pct. 55 al Planului Național de armonizare a legislației pentru anul 2014, aprobat prin Hotărîrea Guvernului nr. 28 din 22.01.2014 “Cu privire la aprobarea Planului național de armonizare a legislației pentru anul 2014”, Ministerul Economiei a elaborat proiectul Hotărîrii Guvernului “Cu privire la aprobarea proiectului de lege privind controlul asupra riscului de accidente majore, care implică substanţe periculoase”.

De menționat, că proiectul Hotărîrii Guvernului a fost elaborat în vederea transpunerii Directivei europene 96/82/CE a Consiliului din 9 decembrie 1996 privind controlul asupra riscului de accidente majore care implică substanţe periculoase, care mai poartă denumirea de Directiva SEVESO II, precum și pentru implementarea prevederilor Convenţiei ONU privind efectele Transfrontaliere ale Accidentelor Industriale (Helsinki, 17 martie 1992), ratificată prin Hotărîrea Parlamentului nr. 1546-XII din 23.06.1993.

În prezent, în Republica Moldova, activitatea întreprinderilor, care utilizează și/sau depozitează substanțe chimice periculoase este reglementată de prevederile Legii nr. 116 din 18.05.2012 privind securitatea industrială a obiectelor industriale periculoase (Monitorul Oficial al Republicii Moldova, 2012, nr. 135-141, art. 445). Totuși, Directiva Seveso II prevede condiții suplimentare, necesare de îndeplinit de către agenții economici specializați.

Reieșind din aceasta a apărut necesitatea elaborării și promovării unui proiect de lege nou, care ar specifica procedurile, condiţiile şi măsurile de securitate, obligaţiile şi responsabilităţile agenţilor economici, modul de efectuare a controlului şi supravegherii de stat asupra corectitudinii desfăşurării activităţilor efectuate de către operatorii obiectelor ce pot provoca accidente majore, axate, în mare parte, pe principiul previzibilităţii şi transparenţei decizionale, precum și a prevenirii şi limitării consecinţelor accidentelor majore.

În acest context, se solicită susținerea proiectului Hotărîrii Guvernului ”Cu privire la aprobarea proiectului de lege privind controlul asupra riscului de accidente majore, care implică substanțe periculoase”.

**Viceministru Valeriu TRIBOI**